Mistä on kyse? Tuoreen väitöstutkimuksen mukaan tuomioistuinten perustelujen laadussa on parannettavaa

Väitöksen mukaan ratkaisuja tehdään joskus väärin valituilla ja harhaanjohtavilla perusteluilla

Tuomariliiton ja laamannin mukaan ratkaisujen laatu on hyvällä tasolla

Itä-Suomen yliopistossa tänään tarkastetun väitöstutkimuksen mukaan tuomioistuinten tekemien ratkaisujen laadussa on paljon parannettavaa.

Sanna-Maria Klemetin väitöstutkimuksessa käytiin läpi viisi korkeimman oikeuden ja kaksi hallintotuomioistuimen ratkaisua, joista selvitettiin perustelujen rakennetta, selkeyttä ja riittävyyttä. Lisäksi tutkimuksessa analysoitiin 20 muuta oikeustapausta.

Tutkimuksen mukaan tuomarit tekevät ratkaisujaan joskus väärin valituilla, tarpeettomilla ja harhaanjohtavilla perusteluilla.

Opetetaan kirjoittamaan napakoita ja selkeitä tuomioistuimen ratkaisun perusteluja ja myös kysymään, että mitä tuo tarkoittaa. Sanna-Maria Klemetti

– On hälyttävää, jos edes lakimiesavustajat, jotka ovat olleet jutussa, eivät pysty enää tunnistamaan juttua, kun se on käynyt eri oikeusasteissa. Eivät siis enää tunnista juttua samaksi kuin missä he ovat olleet avustajana, sanoo väitöstutkimuksen tekijä, oikeustieteiden maisteri ja varatuomari Sanna-Maria Klemetti.

"Poliisin virkamerkki = bonuskortti?"

Väitöskirjassa käydään läpi muun muassa tapaus, jossa poliisimies oli tavannut öisellä kadulla kotoaan karkumatkalla olleen 16-vuotiaan tytön, jolle hän oli ilmoittanut olevansa poliisi ja esittänyt virkamerkkinsä. Saatuaan tytön tulemaan asunnolleen mies muun muassa raiskasi tämän. Hovioikeuden mielestä poliisi väärinkäytti tilanteessa virka-asemaansa.

Yle

Korkein oikeus (siirryt toiseen palveluun)tuomitsi poliisin raiskauksesta ja sukupuolisiveellisyyttä koskevan kuvan levittämisestä, mutta hylkäsi syytteen virka-aseman väärinkäyttämisestä. Korkeimman oikeuden mukaan poliisin virkamerkin esittäminen ei merkitse sitä, että poliisi ilmoittaa sillä hetkellä toimivansa virkatehtävässä. Väittelijän mukaan ratkaisu on ongelmallinen tavallisen kansalaisen kannalta.

Jos tuolla öisellä Joensuun torilla poliisi näyttää virkamerkkiä, niin pitääkö meidän ajatella, että se on ihan oikea poliisi? Sanna-Maria Klemetti

– Nyt jos tuolla öisellä Joensuun torilla poliisi näyttää virkamerkkiä, niin pitääkö meidän ajatella, että se on ihan oikea poliisi ja meidän pitää uskoa, mitä se sanoo, vai onko se poliisi vasta 15 minuutin päästä? Voi kysyä, onko virkamerkki silloin poliisimerkki, kerhokortti, bonuskortti vai jokin muu kortti. Jos se on tilannesidonnainen, se aiheuttaa kansalaisille epävarmuutta, Klemetti sanoo.

Katse koulutukseen

Väittelijän mukaan tuomiot paranevat paremman koulutuksen avulla.

– Opetetaan kirjoittamaan napakoita ja selkeitä tuomioistuimen ratkaisun perusteluja ja myös kysymään, että mitä tuo tarkoittaa. Jos tuomioistuin lausuu, että "selvää sinänsä", niin sitten pitää osata myös kysyä, että oliko se niin selvää, Klemetti sanoo.

Tuomariliitosta väitöstutkimusta ei haluta kommentoida. Pohjois-Karjalan käräjäoikeuden laamanni Juhani Mähönen ei myöskään ota kantaa väitökseen tai yksittäisiin tuomioihin, mutta hänen mukaan yleisten tuomioistuinten laatu on jo nyt hyvällä tasolla.

– Väitän, että työ on korkeatasoista myös perusteluiden osalta kaikissa tuomioistuimissa. Myös korkeimman oikeuden tuotanto on erinomaisen hyvällä tasolla, Mähönen vakuuttaa.